Ռուս-թուրքական պայմանագրի առաջին փորձերն արվել էին դեռևս 1920 թվականի օգոստոսին, բայց թուրքերն այն ժամանակ հրաժարվեցին դրանից՝ պատճառաբանելով, որ ոչ մի պայմանով չեն համաձայնի Դաշնակցական Հայաստանին զիջել գրաված Արևմտահայաստանի տարածքների մի մասը։ Ավելին, երբ թվում էր՝ Հայաստանի համար նոր հորիզոններ են բացվում, դաշնակցական կառավարությունը 1920-ի դեկտեմբերի 2-ի ցերեկը ինքնակամ իշխանությունը զիջել էր համայնավարներին, մի քանի ժամ հետո՝ դեկտեմբերի լույս 3-ի գիշերը, հին կառավարությունը թուրքերի ճնշման տակ ստորագրում է Ալեքսանդրապոլի ստրկական պայմանագիրը, որը և դառնում է ելակետ հետագա բոլոր սահմանային փաստաթղթերի համար։